Vierpotiges mag nou saam in kajuit vliegDie nuwe lugredery Lift het ŉ diere-vriendelike vlug bekend gestel. (Foto: Lift/Facebook) Die nuwe lugredery Lift het Dinsdag ŉ diere-vriendelike vlug bekend gestel waar klein hondjies saam met hul eienaars in die kajuit kan vlieg. Dié lugdiens het in Desember met vlugte begin. Volgens Nicola Honey, kommunikasiebestuurder van Lift, sal ŉ kaartjie vir jou hond dieselfde kos as wat die begeleidende reisigers vir sy of haar kaartjie betaal. Alle honde moet in ŉ troeteldierreistas van 28 cm x 20 cm x 45 cm kan pas sodat hulle onder die vliegtuigsitplek of voor hul eienaars kan inpas. Honde van minstens tien weke oud kwalifiseer ook om saam met hul eienaars te vlieg. “Ons tree gereeld in verbinding met ons klante om hul ervarings te verbeter, en ŉ opvallende aantal reisigers het gevra of hul troeteldiere saam met hulle kan vlieg,” sê Jonathan Ayache, medestigter van Lift. “Baie hondeienaars kan nie altyd familie of vriende inspan om na hul troeteldiere om te sien nie en troeteldierhotelle kan duur raak. Boonop wil mense dikwels hul viervoetige vriende by hul vakansies insluit, en tot dusver was dit nie moontlik wanneer jy binnelands per vliegtuig reis nie.” Ayache sê diegene wat nie saam met honde wil reis nie, of selfs allergies is vir troeteldiere, hoef ook nie bekommerd te wees nie. Slegs ŉ beperkte aantal honde mag op sekere vlugte reis en klante wat met hul honde reis sal ŉ bykomende sitplek in ŉ spesifieke gedeelte van die kajuit moet koop. Die venstersitplek sal aan die troeteldier toegewys word en die betrokke troeteldier-eienaar moet op die middelste sitplek sit. Besprekings moet minstens 72 uur voordat die vlug vertrek, gedoen word en alle relevante reisdokumente, waaronder veerartsenykundige verklarings en opgedateerde inentingsertifikate, moet verskaf word. “Ons weet dat honde belangrike lede van ons klante se gesinne is, en ons is trots daarop om hierdie nuwe diens aan te bied wat kliënte in staat stel om veilig saam met hul diere in die kajuit te reis.” Die reëls vir dienshonde is egter anders as vir gewone troeteldiere in die kajuit. Dienshonde, insluitend emosionele ondersteuningshonde en psigiatriese honde, mag soos gewoonlik hul geregistreerde eienaars op die vlug vergesel.